b'\n_START_ARTICLE_\nSanta Maria della Salute\n_START_PARAGRAPH_\n\xc5\xa0v\xc4\x8d. Marijos Sveikatos bazilika (it. Basilica di Santa Maria della Salute, sutrumpintai Salute)\xc2\xa0\xe2\x80\x93 baroko stiliaus ba\xc5\xbeny\xc4\x8dia Venecijoje, turinti ma\xc5\xbeosios bazilikos status\xc4\x85.\n_START_SECTION_\nIstorija\n_START_PARAGRAPH_\nSanta Maria della Salute (Salute i\xc5\xa1vertus \xe2\x88\x92 \xe2\x80\x9esveikatos\xe2\x80\x9c, \xe2\x80\x9esveikatingumo\xe2\x80\x9c) ba\xc5\xbeny\xc4\x8dia buvo pastatyta Dorsoduro rajone, ties Did\xc5\xbeiojo ir D\xc5\xbeudekos kanal\xc5\xb3 sankirta XVII a. Tai buvo paskutin\xc4\x97 venecijie\xc4\x8di\xc5\xb3 pastatyta ba\xc5\xbeny\xc4\x8dia, skirta pra\xc5\xa1ant dangi\xc5\xa1k\xc5\xb3j\xc5\xb3 j\xc4\x97g\xc5\xb3 pagalbos nuo maro, kuris siaut\xc4\x97 1630\xc2\xa0m. ir nusine\xc5\xa1\xc4\x97 apie 100 000 Venecijos valstyb\xc4\x97s gyventoj\xc5\xb3 gyvybi\xc5\xb3 (kas sudar\xc4\x97 apie 1/3 vis\xc5\xb3 gyventoj\xc5\xb3). Maro metu, po do\xc5\xbeo Nicol\xc3\xb2 Contarini vie\xc5\xa1o kreipimosi, Venecijos senatas pri\xc4\x97m\xc4\x97 sprendim\xc4\x85 statyti ba\xc5\xbeny\xc4\x8di\xc4\x85 Mergelei Marijai._NEWLINE_Pra\xc4\x97jus marui vienuolika architekt\xc5\xb3 pateik\xc4\x97 savo projektus naujajai ba\xc5\xbeny\xc4\x8diai. Konkurs\xc4\x85 laim\xc4\x97jo 26 met\xc5\xb3 architekto Baldassare Longhena projektas. Ba\xc5\xbeny\xc4\x8dios statybos prasid\xc4\x97jo 1631\xc2\xa0m., ji tapo svarbiausiu Baldassare Longhena gyvenimo statiniu. Kadangi ba\xc5\xbeny\xc4\x8dia buvo kitoje kanalo pus\xc4\x97je nei Do\xc5\xbe\xc5\xb3 r\xc5\xabmai, atidarymo proga ji buvo sujungta su San Marko pjaceta pontoniniu tiltu. Kaip ir Redentore ba\xc5\xbeny\xc4\x8dios atveju, tai buvo vieno i\xc5\xa1 Venecijos festivali\xc5\xb3 prad\xc5\xbeia. Festa della Salute \xc5\xa1ven\xc4\x8diama kiekvienais metais lapkri\xc4\x8dio 21 d. Ba\xc5\xbeny\xc4\x8dia pa\xc5\xa1ventinta 1681\xc2\xa0m., o jos statybos baigtos 1687\xc2\xa0m., penkeri metai po Baldassare Longhena mirties._NEWLINE_Tik pastatyta oktagonali ba\xc5\xbeny\xc4\x8dia tapo vienu i\xc5\xa1skirtiniausi\xc5\xb3 Venecijos miesto peiza\xc5\xbeo akcent\xc5\xb3. J\xc4\x85 v\xc4\x97liau savo paveiksluose vaizdavo venecijie\xc4\x8diai dailininkai Kanaletas ir Fran\xc4\x8deskas Gvardis, daugelis miesto sve\xc4\x8di\xc5\xb3. Pa\xc4\x8dioje ba\xc5\xbeny\xc4\x8dioje ir jos zakristijoje gausu venecijieti\xc5\xa1ko meno, tame tarpe Tintoreto paveikslas \xe2\x80\x9eVestuv\xc4\x97s Kanoje\xe2\x80\x9c, daug Ticiano darb\xc5\xb3. Ba\xc5\xbeny\xc4\x8dios architekt\xc5\xabroje atsekama Andrea Palladio \xc4\xaftaka. Puo\xc5\xa1nus ir daugybe skulpt\xc5\xabr\xc5\xb3 pa\xc4\xafvairintas ba\xc5\xbeny\xc4\x8dios eksterjeras kontrastuoja su minimalistiniu interjeru.'